Grondbesetters in O'hoorn aangekla | Netwerk24
Grondbesetters in O'hoorn aangekla
Deur Jackie Kruger 06 Maart 2020 15:25
Die Oudtshoorn-munisipaliteit sê hy het klagte van betreding teen grondbesetters in die groter Oudtshoorn by die polisie aanhangig gemaak.
Dit kom nadat die stadsraad regsadvies ingewin het oor die grondbesetting die afgelope paar weke in die groter Oudtshoorn-gebied.
Die munisipaliteit sê 'n oudit van eienaarskap van die grond wat beset word, is vandeesweek gedoen. Die inligting sal die munisipaliteit help in sy pogings om grondbesetters in die gebied vas te vat.
Kapt. Louis Visser, 'n polisiewoordvoerder, het by navraag gesê 'n enkele klag is aanhangig gemaak oor mense wat naby Bongolethu onwettige strukture opgerig het. "Daar is nog niemand in hegtenis geneem nie en die saak word ondersoek."
Die munisipaliteit het verlede week bekend gemaak dat grondbesetting die afgelope paar weke oral in Oudtshoorn voorkom. Inligting is ook ontvang dat die "organiseerders" van die besettings die grond verkoop of geld van die plakkers eis.
Die meeste stukke grond, soos dié by die Hoërskool Môrester, is geoormerk vir maatskaplike behuising.
Wanneer die raad behuisingsprojekte lewer vir mense op die waglys word die toewysings ingevolge die munisipale beleid daaroor gedoen, sê die munisipaliteit.
Die beleid skryf grotendeels voor dat die persoon wat die langste op die waglys is, die eerste vir 'n huis in aanmerking kom.